Worcester F 80 Distinctiones

156 Nauis triplex inuenitur

Nauis triplex inuenitur. Prima fuit innocencia in qua posuit Adam ut in ea ad[[1]](#footnote-1) celum nauigaret, sed illa naufragium pertulit quando Adam peccauit. Deinde fecit nauem synagoge quam terrenis copiis onustauit, sed illa naufragium fecit quando Christum occidit. Ideo fecit terciam, id est, ecclesiam que in principio arta fuit propter paucitatem credencium et etiam in fine et tempore antechristi arta erit propter paucitatem fidelium. Sed in medio est ampla quia medio per doctrinam dilatatur. Hec inquam Chrisostomus, *Super Mattheum*, habet Deum nautam, angelos remiges. Portat choros sanctorum ad celum. Stipatur malo crucis que velum euangelice fidei dirigit. Et flata Sancti Spiritus agitatum ad portum paradisi perducit.

¶ Et nota quod nauis habet in substantia soliditatem. Nam si haberet foramina periret. Sic vir sanctus haberet corporis integritatem. Sed, heu, quia multi aut habent cor perforatum vbi intrant cogitationes male, aut os patulum vbi exeunt turpiloquia.[[2]](#footnote-2) Sed de viro sancto aliter figuratum est, Matt. 14[:13]: *Cum audisset Jesus,* decollacionem Joannem, id est, abscicionem gratie a mundo ascendit nauiculam.

¶ Item nauis est profunda et concaua, sic humilitas viri sancti, Eccli. 3[:20]: *Quanto magnus es, humilia te in omnibus*. Nam pars altior plus exponitur ventis, hoc peccauit iste si non intrauit nauem ratione.

¶ Item, est nauis clausa inferius sed lata superius.[[3]](#footnote-3) Sic iste sanctus patens est ad recipiendum vota accidencium si appreciaretur apud conuicaneos suos sed quia paruipenditur minus operatur.

¶ Exemplum de Christo qui minus operabatur apud suos. Sic est de isto sancto vel sancta.

¶ Item, nauis vacua vacillat, nimis onusta demergitur, mediocritate stabilitur. Sic[[4]](#footnote-4) si caro non castigetur

/fol. 269ra/

superbit, si nimis maceretur infirmatur, si reguletur debite vtilis est anime. Vnde Hugo de Sancto Victore, Qui carnem suam sine modo affligit, ciuem occidit, si plusquam expedit alimentis reficit, hostem nutrit. Igitur nutrienda est ut seruiat demanda, ut non superbiat.

¶ Item, in nauem ascenditur ad multa euadendum, Gen. 7[:7] exemplum de Noe. Nam in Ose [4:2] mundat diluuium culpe quia *Maledictum [et] mendacium inundauerunt*, etc. Qui ergo in huius periculis nauem cum Christo non ascenderit, verificabitur illud Exod. [15:10]: *Submersi sunt quasi plumbum in aquis vehementibus*.

¶ Secundo, ascenditur nauis ad transfretandum, exemplo Christi, [Matt. 9:1]. Ita nos oportet si velimus uenire ad patriam nostram Ierusalem. Alioquin citra terram promissionis moriemur. Non sic qui *exiguo ligno* committunt *animas suas* et *liberati sunt*, Sap. 14[:5]. Certe stultus est qui temptat mare transuadere.

¶ Tercio, ascenditur nauis ad mercandum, Prou. vltimo [31:14]: *Facta est quasi nauis institoris.* Merces sunt lacrime et gemitus que si prosperum ventum habuerint ad portum venient optatum.

¶ Quarto, ascenditur nauis ad piscandum, Joan. vltimo [21:3] exemplo discipulorum. Hoc faciunt qui lucris animarum intendunt. Sed nota hic quod multi dum nimis lucris intendunt submerguntur. Multi etiam ex piscatoribus effecti sunt pirati ut vestes auferant non ut parituris uiuent. Sic contingit de malis rectoribus ecclesie.

1. ad ] *add.* ~~exemplum~~ F 80. [↑](#footnote-ref-1)
2. turpiloquia ] F 128 adds here: Nota, plus de factorem sensuum, supra capitulo [225] Medicus. [↑](#footnote-ref-2)
3. superius ] Lambeth, F 128 *corrI.* exterius F 80. [↑](#footnote-ref-3)
4. Sic ] Lambeth, F 128 *corr.* Si F 80. [↑](#footnote-ref-4)